*****

ΚΑΝΟΝΙΣΜΟΣ (ΕΟΚ) αριθ. 1245/82 ΤΗΣ ΕΠΙΤΡΟΠΗΣ

της 19ης Μαΐου 1982

περί λεπτομερειών εφαρμογής της πριμοδοτήσεως για τη σφαγή των χονδρών βοοειδών στο Ηνωμένο Βασίλειο κατά την περίοδο 1982/83

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

τον κανονισμό (ΕΟΚ) αριθ. 1200/82 του Συμβουλίου της 18ης Μαΐου 1982 περί χορηγήσεως αδείας στο Ηνωμένο Βασίλειο να παρέχει πριμοδότηση για τη σφαγή ορισμένων χονδρών βοοειδών κατάλληλων προς σφαγή κατά τη διάρκεια της περιόδου εμπορίας 1982/83 (1), και ιδίως το άρθρο 4,

τον κανονισμό (ΕΟΚ) αριθ. 878/77 του Συμβουλίου της 26ης Απριλίου 1977 περί των τιμών συναλλάγματος που πρέπει να εφαρμοσθούν στο γεωργικό τομέα (2), όπως τροποποιήθηκε τελευταία από τον κανονισμό (ΕΟΚ) αριθ. 1207/82 (3), και ιδίως το άρθρο 4 παράγραφος 3,

Εκτιμώντας:

ότι σύμφωνα με τον κανονισμό (ΕΟΚ) αριθ. 1200/82 το Ηνωμένο Βασίλειο μπορεί να χορηγήσει κατά την περίοδο εμπορίας 1982/83 πριμοδότηση υπέρ των παραγωγών για τη σφαγή ορισμένων χονδρών βοοειδών κρεατοπαραγωγής κοινοτικής καταγωγής εκτός των αγελάδων · ότι πρέπει να θεσπιστούν οι λεπτομέρειες εφαρμογής·

ότι πρέπει να διευκρινισθεί ότι το ποσό της πριμοδοτήσεως σφαγής πρέπει να είναι το ίδιο σε όλες τις περιοχές του Ηνωμένου Βασιλείου·

ότι πρέπει να προβλεφθεί ότι απολαύουν της πριμοδοτήσεως αυτής μόνον τα ζώα που γεννιούνται και εκτρέφονται στην Κοινότητα και των οποίων η σφαγή συντελείται στο Ηνωμένο Βασίλειο· ότι εν τούτοις πρέπει να επιτραπεί, υπό ορισμένους όρους, τα ζώα που γενιούνται και εκτρέφονται στο Ηνωμένο Βασίλειο να μπορούν να απολαύουν της πριμοδοτήσεως αυτής αν σφάζονται στην Ιρλανδία·

ότι είναι αναγκαίο να θεσπισθούν οι διατάξεις που επιτρέπουν να εξασφαλίζεται ότι τα κρέατα που προέρχονται από τα ζώα, για τα οποία χορηγείται η πριμοδότηση, δεν μπορούν να αποτελέσουν αντικείμενο αγορών κατά την παρέμβαση σε άλλα Κράτη μέλη·

ότι πρέπει να καθορισθούν οι κανόνες για τον υπολογισμό του μέγιστου ποσού που προβλέπεται στο άρθρο 1 παράγραφος 2 του κανονισμού (ΕΟΚ) αριθ. 1200/82·

ότι πρέπει να καθορισθεί και να ληφθεί υπόψη το μέσο βάρος των ζώων που αποτέλεσαν αντικείμενο της πριμοδοτήσεως στο Ηνωμένο Βασίλειο κατά τη διάρκεια των προηγούμενων περιόδων εμπορίας·

ότι είναι αναγκαίο να καταργηθεί ο κανονισμός (ΕΟΚ) αριθ. 1380/81 (4)·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Βοείου Κρέατος,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το ποσό της πριμοδοτήσεως για τη σφαγή που προβλέπεται στον κανονισμό (ΕΟΚ) αριθ. 1200/82 είναι το ίδιο σε όλες τις περιοχές του Ηνωμένου Βασιλείου.

Άρθρο 2

1. Οι αρμόδιες αρχές του Ηνωμένου Βασιλείου καθορίζουν τις κατηγορίες, ποιότητες και όρια βάρους των χονδρών βοοειδών για τα οποία προορίζεται το δικαίωμα πριμοδοτήσεως.

2. Το μέσο βάρος που αναφέρεται στο άρθρο 1 παράγραφος 2 του κανονισμού (ΕΟΚ) αριθ. 1200/82 ορίζεται σε 460 χιλιόγραμμα.

3. Οι αρμόδιες αρχές του Ηνωμένου Βασιλείου θεσπίζουν τους κανόνες ισοδυναμίας μεταξύ του σφαγέντος βάρους και του ζώντος βάρους, λαμβάνοντας υπόψη την εμφάνιση του ολόκληρου σφαγίου.

Άρθρο 3

1. Το Ηνωμένο Βασίλειο μπορεί να προβλέπει τη χορήγηση της πριμοδοτήσεως που αναφέρεται στο άρθρο 1 κατά την πρώτη θέση στην αγορά της σφαγής. Οι αρμόδιες αρχές ενημερώνουν την Επιτροπή για την προσφυγή στη δυνατότητα αυτή.

2. Τα ζώα, για τα οποία χορηγήθηκε πριμοδότηση, πρέπει να σφαγούν την 28η ημέρα από την ημερομηνία κατά την οποία τέθηκαν για πρώτη φορά στην αγορά.

Οι αρμόδιες αρχές λαμβάνουν μέτρα που εξασφαλίζουν ότι τα ζώα αυτά έχουν σημανθεί με μόνιμο τρόπο για να αποφευχθεί το ενδεχόμενο να αποτελέσουν εκ νέου αντικείμενο πριμοδοτήσεως.

Άρθρο 4

1. Δύνανται να αποτελέσουν αντικείμενο της πριμοδοτήσεως, που προβλέπεται στο άρθρο 1, μόνο τα χονδρά βοοειδή που γεννώνται και εκτρέφονται στην Κοινότητα και των οποίων η σφαγή συντελείται στο Ηνωμένο Βασίλειο.

2. Εν τούτοις το Ηνωμένο Βασίλειο χορηγεί την πριμοδότηση για τα χονδρά βοοειδή, που γεννώνται και εκτρέφονται στο Κράτος μέλος αυτό και σφάζονται στην Ιρλανδία, εφ' οσον προσκομίζεται η απόδειξη ότι η σφαγή των ζώων αυτών πραγματοποιήθηκε κατά τη διάρκεια της περιόδου που προβλέπεται στο άρθρο 3 παράγραφος 2.

Άρθρο 5

1. Το βόειο κρέας που προέρχεται από τις κατηγορίες των ζώων που επιλέγονται στο Ηνωμένο Βασίλειο δεν αγοράζεται από τους οργανισμούς παρεμβάσεως των άλλων Κρατών μελών.

Εξάλλου το βόειο κρέας που προέρχεται από τη σφαγή, που προβλέπεται στο άρθρο 4 παράγραφος 2, δεν μπορεί να αγορασθεί από τους οργανισμούς παρεμβάσεως στο Ηνωμένο Βασίλειο ούτε απολαύει των οικονομικών πλεονεκτημάτων που προβλέπονται στο άρθρο 6.

2. Αν το κρέας που αναφέρεται στην παράγραφο 1 πρώτο εδάφιο προσφέρεται από οργανισμούς παρεμβάσεως στο Ηνωμένο Βασίλειο, αφαιρείται από την τιμή αγοράς κατά την παρέμβαση ποσό ίσο προς την πριμοδότηση που ισχύει την ημέρα της σφαγής. Σε περίπτωση που η αγορά κατά την παρέμβαση αφορά άλλα προϊόντα από τα σφάγια, ημισφάγια και αλληλοσυμπληρούμενα το ποσό που πρέπει να αφαιρεθεί ισούται με εκείνο που καθορίστηκε για τα σφάγια, πολλαπλασιαζόμενο επί τον συντελεστή που λαμβάνεται υπόψη για τον υπολογισμό της τιμής αγοράς των τεμαχίων εκτός από τα σφάγια.

Άρθρο 6

Η Ιρλανδία και το Ηνωμένο Βασίλειο λαμβάνουν όλα τα χρήσιμα μέτρα, για να διασφαλίσουν ότι τα κρέατα που προέρχονται από κατηγορίες χονδρών βοοειδών που επιλέγονται για την πριμοδότηση καταγωγής Ιρλανδίας, και προορίζονται για κατανάλωση στο Ηνωμένο Βασίλειο, απολαύουν οικονομικών πλεονεκτημάτων ισοδυνάμων με την πριμοδότηση για τη σφαγή.

Άρθρο 7

Οι αρμόδιες αρχές του Ηνωμένου Βασιλείου λαμβάνουν όλα τα αναγκαία μέτρα για να διασφαλίσουν την τήρηση του παρόντος κανονισμού.

Σε περίπτωση ανάγκης εξασφαλίζουν την κάλυψη για ποσό ίσο με την καταβληθείσα πριμοδότηση.

Άρθρο 8

1. Οι αρμόδιες αρχές του Ηνωμένου Βασιλείου ανακοινώνουν στην Επιτροπή, το αργότερο τις επόμενες δέκα μέρες από την ημερομηνία που τέθηκαν σε εφαρμογή, τα μέτρα που ελήφθησαν για την εκτέλεση του παρόντος κανονισμού.

2. Επί πλέον ανακοινώνουν στην Επιτροπή:

α) κάθε εμδομάδα το προβλεπόμενο ποσό της πριμοδοτήσεως για την τρέχουσα εβδομάδα·

β) δεκαπέντε ημέρες το αργότερο, μετά τη λήξη της εβδομάδας στην οποία αναφέρονται οι ανακοινώσεις που προβλέπονται υπό α, τον αριθμό και τις κατηγορίες των ζώων για τα οποία υφίσταται το δικαίωμα πριμοδοτήσεως, καθώς και το ποσό των πριμοδοτήσεων που πραγματικά χορηγήθηκαν.

Άρθρο 9

Τα ποσά που καλύφθηκαν από το Ηνωμένο Βασίλειο στις περιπτώσεις που προβλέπονται στο άρθρο 5 παράγραφος 2 και στο άρθρο 7 δηλώνονται ότι αφαιρούνται από τις δαπάνες του Ευρωπαϊκού Γεωργικού Ταμείου Προσανατολισμού και Εγγυήσεων, κατά το μέτρο που οι δαπάνες οι οποίες αντιστοιχούν στα ποσά αυτά επιβαρύνουν την κοινοτική χρηματοδότηση.

Άρθρο 10

Η τιμή μετατροπής που πρέπει να εφαρμοσθεί στο ποσό της πριμοδοτήσεως είναι η αντιπροσωπευτική τιμή που ισχύει την ημέρα της σφαγής του ζώου, το οποίο αποτελεί αντικείμενο της πριμοδοτήσεως αυτής ή, σε περίπτωση εφαρμογής του άρθρου 3 παράγραφος 1, την ημέρα που τίθεται για πρώτη φορά στην αγορά προς σφαγή.

Άρθρο 11

Ο κανονισμός (ΕΟΚ) αριθ. 1380/81 καταργείται.

Άρθρο 12

Ο παρών κανονισμός αρχίζει να ισχύει την ημέρα της δημοσιεύσεώς του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από τις 20 Μαΐου 1982.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.

Έγινε στις Βρυξέλλες, στις 19 Μαΐου 1982.

Για την Επιτροπή

Poul DALSAGER

Μέλος της Επιτροπής

(1) ΕΕ αριθ. L 140 της 20. 5. 1982, σ. 32.

(2) ΕΕ αριθ. L 106 της 29. 4. 1977, σ. 27.

(3) ΕΕ αριθ. L 140 της 20. 5. 1982, σ. 51.

(4) ΕΕ αριθ. L 136 της 23. 5. 1981, σ. 13.